51 Castitas

Secundum Augustinum, *De ciuitate,* libro primo, capitulis 17 et 18, castitas non corumpitur, nisi ex corumpcione mentis. Sicut patet de iii. oppressis: ut de Lucrecia racione et de virgine corupta; per exploracionem obstetricis que licet perdiderunt corporis integritatem non, tamen, mentis sanctitatem castitatis. Igitur, non solum est mentis sanctitas, set eciam corporis sanitas. Nam uita luxuriosa carnem debilitat et uitam abreuiat. Vnde, Aristoteles, in libro *De longitudina [et brevitate] vite*, dicit quod frequens emissio seminis multum desiccat corpus.

¶ Item, dicit. 8, *De animalibus,* c. 4, quod passer masculus, propter frequenciam coitus, non viuit vltra vnum.

¶ In huius figuram, legitur Jer. 13[:1-7], quod lumbare quod dum in vsu humano fuerat integrum fuit, set positum iuxta fluminum computruit, sic caro bene occupata casta manet, set *in deliciis [est], viuens mortua est,* [1] Tim. 5[:6]. Vnde, Chrisostomus, *Homelia* 18, quamuis omnes passiones in corpore dicuntur carnales, eo quod spiritu carnis moueantur, tres tamen passiones proprie sunt carnis: amor ad cibum et potum, amor ad concubitum, amor ad sompnium. Ideo, secundum Hieronimum, eo quod carnales sunt, grauius est eas a carne prescidere[[1]](#endnote-1) quam ceteras passiones, ac si membrum corporis prescinderetur, et ideo, secundum ipsum, nullius passionis abstinencia sic sanctificat corpus sicut abstinencia ab illis, et econtra, nulla passio sic coinquinat corpus sicut passiones iste. Ideo pauci sine carnali vicio reperiuntur, [*De penitencia*], Dist. 2, c. *Si enim, omnis,* nemo poterit gloriari se castum habere cor.

Et est hic notandum /fol. 16va/ quod sicut album color est ipostasis omnium aliorum colorum, et ideo non potest per artem in panno fieri sicut alii colores secundum Aristotelem, in libro *De sensu et sensato,* sic castitas fundamentum est aliarum virtutum ad quod nemo potest accingere nisi solus Deus. Sic nec ad fundamenter nature poterit quis accingere nisi solus Deus. Ideo, dicitur Sap. 8[:21]: Nemo potest *esse continens, nisi Deus det.* Vndique, Augustinus, libro 2, *Confessionum,* ca. 7, quis hominum si audeat attribuere suam castitatem? Et sequitur satis a medico sanatus est a quo sibi prestitum est ut non egrotaret. Ferrum, quantumcumque clarum, non saluatur a rubigine secundum naturam suam, set per oleum aut aliud articulum. Sic nec homo nisi per oleum gracie seruantur, secundum Ysidorum, *Ethimologiarum,* libro 12, capitulo 15. Gallus albus fugat leonem, sic castitas diabolum, Prou. 30[:31]: *Gallus succinctus lumbos; nec est rex, qui resistat ei*. Secundum Hieronimum, in monte Libani, qui sic denominatur ab albedine, non viuunt animalia venenosa propter odorem herbarum. Sic nec in cor de casto possunt habitare cogitaciones immunde propter odorem deuocionis et bone fame ad hoc. Notandum secundum Plinium, quod sus siluestris insequitur hominem albis indutum. Sic lubricus persequitur casum nam contrarius est operibus suis de lubrico. Dicitur 2 Petr. c. 2[:22]: *Sus in volutabro luti.* Et Sap. 15[:10]: *Luto vilior* est *vita ejus.* Exemplum Gen. 39[:7-21] quando vxor Putifaris lubrica persequebatur Joseph.

In laudem castitatis dixit quidam quod castitas[[2]](#endnote-2) est sicut lilium inter spinas. Habet precium inter gemmas, tenet solium inter stellas. Nam optinet lilium incorruptibile, precium inpreciabile, solium insuperabile.

De primo, dicitur Can. 2[:2]: *Sicut lilium inter spinas, sic amica mea inter filias*.

¶ In lilio sunt sex folia et sex grana. De quibus, vide infra, capitulo [205] Lilium.

De secundo, Eccli. 26[:20]: *Non est digna ponderatio continentis anime*. Nam castitas est thesaurus in valore carissimo. Ideo amandus, Matt. 13[:44]: *Simile est regnum celorum thesauro abscondito in agro.* Est thesaurus in vase fragilissimo, ideo conseruandus, 2 Cor. 4[:7]: *Habemus thesaurum istum in vasis fictilibus*.

¶ De tercio, quod habens excellens solium, ideo figuratur per thronum de ebore[[3]](#endnote-3) grandem, [3] Reg. 10[:18]. Nam castitas sicut ebur est frigidus contra concupiscenciam, est candidus per innocenciam, est solidum per perseuerancia. Vnde nota quod si ebur inuoluatur in mundo panno lineo, seruat pannum ne incendatur. Sic castitas interior seruat corpus estu exteriori.

¶ Item, dixit quidam, castitas habet fructum vberimum, cursum celerimum, sertum pulcherimum, statum tenerium.

¶ De primo, habet *fructum centesimum, sexagesimum, trigesimum,* Matt. 13[:8].

De secundo, nam currendo, natando, volando accingat Christum, Apo. 14[:4]: *Sequuntur Agnum quocumque ierit*.

De tercio, quod habet statum tenerimum, quia sicut flos solo tactu marcessit, sic castitas. Et sicut flos presente sole expanditur, de nocte clauditur, sic castus tantum coram Deo gloriatur, 2 Cor. 1[:12]: *Gloria nostra hec est testimonium conscientie*.

¶ Item, secundum alium, castitas debet clausuram studiosam, cincturam preciosam, picturam speciosam.

¶ De primo, Can. 4[:12]: *Hortus conclusus, fons signatus*. Sicut in horto bene clauso, nichil potest intrare nisi desuper. Sic in casto homine nichil intrat nisi celeste desiderium. Set si hortus quicumque conclusus esset plenus bestiis, parum proficeret clausura. Ita parum, videlicet, clausura corporalis si intus perstrepuunt motus sensuales. Ideo dicitur in auctoritate predicta *hortus conclusus, fons signatus* propter puritatem mentis.

¶ De secundo, Luc. 12[:35]: *Sint lumbi vestri precincti*. Et Dan. 10[:5], Vvdit virum succinctum renibus *auro*. Et Apo. 1[:13] Vidit filium *hominis precinctum ad mamillas zona aurea.* Que ad omnia duplicem castitatem corporis et mentis referuntur.

¶ De tercio, dicit Gregorius, quod non est aliquod opus bonum sine castitate. Nam sicut candor materialis est fundamentum et firmamentum aliorum colorum, secundum Philosophum, *De sensu et sensibilia,* sic candor spiritualis castitatis est quasi fundamentum aliarum virtutum. Propter hoc dixit Apostolus [1] Tim. [5:22]: *Teipsum castum custodi*. Nec mirum quia castitas ob multa et ad multa debet haberi.

Primo, ad proprium meritum, Gal. 5[:22-23]: *Fructus Spiritus est castitas*, etc.

Secundo, ad exemplum, nam liber corruptus /fol. 16vb/ non debet tradi ad exemplar, [1] Tim. 4[:12]: *Exemplum esto fidelium in verbo.*

Tercio, ad documentum, sicut fons dulcem fundit aquam, Act. 24[:25]: *Disputante* Paulo *de justitia, et castitate,* quasi dicens, de fructuosis non de ociosis, de vtilibus non de subtilibus. Castitas namque comparat homini famam, tranquillitatem, et graciam resistendi.

¶ De primo, res quanto mundior, tanto preciosior, Sap. 4[:1]: *O quam pulchra est casta generatio, cum claritate.*

¶ De secundo, vbi non sunt vermes mordaces,[[4]](#endnote-4) id est, motus carnales, quiecius dormitur, [1] Tim 2[:2]: *Quietam et tranquillam vitam agamus* cum enim *pietate, et castitate.*

¶ De tercio, viride lignum forcius resistit igni quam carbo adustus et extinctus. Et res incorrupta forcior est quam ruinosa, Iudith 15[:11]: *Confortatum est cor tuum, eo quod castitatem amaveris*.

1. prescidere ] *add*. ~~et ideo secundum ipsum nullius~~ F.128. [↑](#endnote-ref-1)
2. castitas ] *add*. dixit quidam quod castitatis F.128. [↑](#endnote-ref-2)
3. ebore ] Bonaventure *corr*. colore F. 128. [↑](#endnote-ref-3)
4. mordaces ] Lambeth 23 *corr*. mendaces F.128. [↑](#endnote-ref-4)